DEĊIŻJONI TAL-KUMMISSJONI
tas-16 ta' April 2007
li tistabbilixxi ċ-ċertifikati veterinarji l-ġodda għall-introduzzjoni ta' annimali ħajjin, tas-semen, ta' l-embrijuni, ta' l-ova u tal-prodotti li joriġinaw mill-annimali fil-Komunità fil-qafas tad-Deċiżjonijiet 79/542/KEE, 92/260/KEE, 93/195/KEE, 93/196/KEE, 93/197/KEE, 95/328/KE, 96/333/KE, 96/539/KE, 96/540/KE, 2000/572/KE, 2000/585/KE, 2000/666/KE, 2002/613/KE, 2003/56/KE, 2003/779/KE, 2003/804/KE, 2003/858/KE, 2003/863/KE, 2003/881/KE, 2004/407/KE, 2004/438/KE, 2004/595/KE, 2004/639/KE u 2006/168/KE
(notifikat bid-dokument numru C(2007) 1622)
(Test b'rilevanza għaż-ŻEE)
(2007/240/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 88/407/KEE ta' l-14 ta' Ġunju 1988 li tistabbilixxi r-rekwiżiti tas-saħħa ta' l-annimali applikabbli għall-kummerċ intra-Komunitarju u għal importazzjonijiet ta' semen ta' annimali domestiċi ta' l-ispeċi tal-bovini (1), u b'mod partikolari l-Artikolu 11(2) tagħha,
Wara li kkunsidrat id-Direttiva tal-Kunsill 89/556/KEE tal-25 ta' Settembru 1989 li tistabbilixxi l-kondizzjonijiet ta' saħħa ta' l-annimali li jirregolaw il-kummerċ intra-Komunitarju fi u l-importazzjoni minn pajjiżi terzi ta' embrijuni ta' annimali domestiċi ta' l-ispeċi ta' l-ifrat (2), u b'mod partikolari l-Artikolu 10(2) tagħha,
Wara li kkunsidrat id-Direttiva tal-Kunsill 90/426/KEE tas-26 ta' Ġunju 1990 dwar kundizzjonijiet tas-saħħa ta' l-annimali li jirregolaw il-moviment u l-importazzjoni minn pajjiżi terzi ta' equidae (razza taż-żwiemel) (3), partikolarment l-Artikolu 16(2) tagħha,
Wara li kkunsidrat id-Direttiva tal-Kunsill 90/429/KEE tas-26 ta' Ġunju 1990 li tistabbilixxi r-rekwiżiti tas-saħħa ta' l-annimali applikabbli għall-kummerċ intra-Komunitarju u għal importazzjonijiet ta' semen ta' annimali domestiċi ta' l-ispeċi tal-majjali (4), u b'mod partikolari l-Artikolu 10(2) tagħha,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 li tikkonċerna l-kundizzjonijiet ta' saħħa ta' l-annimali li jirregolaw it-tqegħid fuq is-suq ta' l-annimali u prodotti ta' l-akkwakultura (5), u b'mod partikolari l-Artikolu 21(2) tagħha,
Wara li kkunsidrat id-Direttiva tal-Kunsill 92/65/KEE tat-13 ta' Lulju 1992, li tistabbilixxi l-ħtiġijiet dwar is-saħħa ta' l-annimali li jirregolaw il-kummerċ, u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa ta' l-annimali meħtieġa f'regoli speċifiċi tal-Komunità li hemm referenza għalihom fl-Anness A(1) ta' Direttiva 90/425/KEE (6), u b'mod partikolari l-Artikolu 17(2)(b) tagħha,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (7), u b'mod partikolari l-Artikolu 9(4) tagħha,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta' Ottubru 2002 li jippreskrivi regoli tas-saħħa li jirrigwardjaw prodotti sekondarji ta' l-annimali li mhumiex maħsuba għall-konsum uman (8), u partikolarment l-Artikolu 29(6) u l-Artikolu 32 tiegħu,
Id-Direttiva tal-Kunsill 2004/68/KE tas-26 ta' April 2004 li tistabbilixxi r-regoli tas-saħħa ta' l-annimali għall-importazzjoni lejn u t-tranżitu matul il-Komunità għal ċerti annimali ungulati ħajjin, u temenda d-Direttivi 90/426/KEE u 92/65/KEE u tħassar id-Direttiva 72/462/KEE (9), u b'mod partikolari l-Artikolu 13(1), punt e tiegħu),
Wara li kkunsidrat ir-Regolament (KE) Nru 854/2004 tal-Parlament Ewropew u tal-Kunsill tad-29 ta' April 2004 li jippreskrivi regoli speċifiċi għall-organizzazzjoni ta' kontrolli uffiċjali fuq prodotti li joriġinaw mill-annimali maħsuba għall-konsum uman (10), u b'mod partikolari l-Artikolu 14 tiegħu,
billi:
(1)
Iċ-ċertifikati veterinarji, sanitarji u tas-saħħa meħtieġa mil-leġiżlazzjoni Komunitarja għall-introduzzjoni ta' l-annimali ħajjin, tas-semen, ta' l-embrijuni, ta' l-ova u tal-prodotti li ġejjin mill-annimali fil-Komunità, huma bħalissa ppreżentati skond għadd kbir ta' mudelli grafiċi differenti, stabbiliti f'numru ta' dispożizzjonijiet frammentarji. Minkejja d-differenzi ta' preżentazzjoni grafika, il-kontenut taċ-ċertifikati hu bejn wieħed u ieħor l-istess bħal dak li għandu x'jaqsam mat-tagħrif li għandu jiġu pprovdut. L-użu taċ-ċertifikati mill-awtoritajiet tal-pajjiżi terzi se jiġi ssimplifikat fil-biċċa l-kbira bl-istandardizzazzjoni tal-mudelli eżistenti.
(2)
Barra minn hekk din l-istandardizzazzjoni deher li kienet indispensabbli għal trattament informatiku effiċjenti taċ-ċertifikati fil-qafas tas-sistema stabbilita mid-Deċiżjoni tal-Kummissjoni 2003/623/KE tad-19 ta' Awwissu 2003 rigward l-iżvilupp ta' sistema informatika veterinarja integrata msemmija TRACES (11).
(3)
Din l-istandardizzazzjoni se tħaffef u tgħaġġel il-proċeduri amministrattivi fil-fruntiera billi tippermetti transfer awtomatiku tat-tagħrif li jinsab f'dawn iċ-ċertifikati lejn id-dokumenti veterinarji komuni ta' dħul imponuti mir-Regolament (KE) Nru 136/2004 tal-Kummissjoni tat-22 ta' Jannar 2004 li jistabbilixxi proċeduri għal kontrolli veterinarji f'postijiet ta' spezzjoni fuq il-fruntieri tal-Komunità fuq prodotti importati minn pajjiżi terzi (12) u r-Regolament tal-Kummissjoni (KE) Nru 282/2004 tat-18 ta' Frar 2004 li jintroduċi dokument għad-dikjarazzjoni, u kontroll veterinarju, fuq annimali minn pajjiżi terzi li deħlin fil-Komunità (13).
(4)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DECIZJONI:
Artikolu 1
1. Il-preżentazzjoni taċ-ċertifikati veterinarji, sanitarji u tas-saħħa differenti meħtieġa għall-introduzzjoni ta' l-annimali ħajjin, tas-semen, ta' l-embrijuni, ta' l-ova u tal-prodotti li ġejjin mill-annimali fil-Komunità kif ukoll iċ-ċertifikati għat-tranżitu mill-Komunità tal-prodotti li joriġinaw mill-animali hi magħmula fuq bażi ta' mudelli uniċi ta' ċertifikat veterinarju li jidher fl-Anness I.
2. L-ewwel parti tal-mudelli uniċi msemmija fil-paragrafu 1, rigward it-tagħrif dwar il-lott mibgħut, tieħu post il-partijiet korrispondenti tal-mudelli ta' ċertifikat stabbiliti fid-dispożizzjonijiet Komunitarji msemmija fl-Anness II.
3. Fil-parti II tal-mudelli uniċi msemmija fil-paragrafu 1, rigward iċ-ċertifikazzjoni mill-awtorità kompetenti, jissemmew iċ-ċertifikati ta' saħħa pubblika, iċ-ċertifikati tas-saħħa, iċ-ċertifikati ta' saħħa ta' l-annimali, iċ-ċertifikati jew id-dikjarazzjonijiet tal-benessri ta' l-annimali, iċ-ċertifikati, tagħrif, informazzjoni jew data sanitarja, iċ-ċertifikati jew ir-regoli li għandhom x'jaqsmu mat-trasport ta' l-annimali, il-ħtiġijiet partikolari u l-kondizzjonijiet speċifiċi tas-saħħa ta' l-annimali bħal ma huma msemmija fiċ-ċertifikati, stipulati mid-dispożizzjonijiet Komunitarji msemmija fl-Anness II.
Artikolu 2
Iċ-ċertifikati veterinarji, sanitarji jew tas-saħħa konformi mal-mudelli stabbiliti mid-dispożizzjonijiet Komunitarji msemmija fl-Anness II jistgħu jkunu, mingħajr aktar emendi, użati mill-pajjiżi terzi.
Artikolu 3
Din id-Deċiżjoni hi indirizzata lill-Istati Membri kollha.
Magħmul fi Brussell, 16 ta' April 2007.